ועדת הכנסת, כנסת 20, פרוטוקול מספר 323, 2018-01-24 10:25

מכלוף מיקי זוהר: 10:45 חברים.

מכלוף מיקי זוהר: אני מתכבד לפתוח את ישיבת ועדת הכנסת בנושא הרביזיות שהונחו על שולחנה.

מכלוף מיקי זוהר: מדובר בשתי רביזיות: רביזיה על החלטת ועדת הכנסת לדחות את ערעורה של חברת הכנסת קסניה סבטלובה על החלטת נשיאות הכנסת שלא לאפשר דחיפות הצעתה לסדר היום.

מכלוף מיקי זוהר: נא לנמק את הרביזיה.

מכלוף מיקי זוהר: בבקשה, חברת הכנסת סבטלובה.

מכלוף מיקי זוהר: נא לנמק באישורו של יואל חסון.

קסניה סבטלובה: חברי היקר מיקי זוהר, אתה התייחסת מקודם לכך שהדבר הזה הוא נושא פוליטי ואמרת שאין מקום בכנסת למקום פוליטי.

קסניה סבטלובה: אז אני אגיד לך שאין שום קשר לעניין של פוליטיקה.

קסניה סבטלובה: מדובר פה בצורך אמתי של האזרחים שזועקים את זעקתם, וכאשר הם עושים בדרכים המקובלות והדמוקרטיות יש לומר, לא מפרים שום חוק, הם מקבלים מטח של קללות גזעניות ממישהי שמקבלת כסף הרי מכולנו, עובדת ברשות מקומית וממש נושא לשנאה והקנטה.

קסניה סבטלובה: הדבר הזה לא ראוי, הדבר הזה לא יפה.

קסניה סבטלובה: אנחנו יודעים שזה המקום שבו אנחנו אומרים את הדברים.

קסניה סבטלובה: כנסת זה מקום ששם מדברים מהמילה "פרלה".

קסניה סבטלובה: מי שלא זוכר את זה אז אולי שכח את תפקידו אבל אנחנו לא שכחנו את תפקידנו.

קסניה סבטלובה: תפקידנו פה לייצג את הציבור ואנחנו לא מתערבים עכשיו בעניין שזה כן נכון או לא נכון, שההפגנה הזאת צודקת או לא.

קסניה סבטלובה: היא הפגנה לגיטימית ולא ראוי שעובדי ציבור יקללו ויצאו נגד ההפגנה.

מכלוף מיקי זוהר: תודה.

מכלוף מיקי זוהר: מי בעד הרביזיה?

מכלוף מיקי זוהר: מי נגד?

מכלוף מיקי זוהר: בעד – מיעוט

מכלוף מיקי זוהר: נמנעים – אין הרביזיה לא התקבלה.

מכלוף מיקי זוהר: הרביזיה לא התקבלה.

מכלוף מיקי זוהר: ושוויון חברתי

מכלוף מיקי זוהר: סעיף 2: רביזיה על החלטת ועדת הכנסת בדבר סיום כהונתה של הוועדה המיוחדת לצדק חלוקתי ושוויון חברתי.

מכלוף מיקי זוהר: ינמק חבר הכנסת יואל חסון, בבקשה.

יואל חסון: תודה רבה אדוני היושב ראש.

מכלוף מיקי זוהר: מי שהתנגד להקמת הוועדה ינמק למה הוא מתנגד לסגירתה.

יואל חסון: אני הסברתי ואמרתי בתחילת דבריי שהוכח שהמינוי הזה היה מלכתחילה מינוי פרסונלי עבורך.

יואל חסון: אבל, אתה הצגת בפני הוועדה - חבר הכנסת דוד ביטן, תקשיב למה שאני אומר:

יואל חסון: אתה הצגת בפני הוועדה רשימת הישגים כל כך מרשימה של הוועדה הזאת, שבאמת - -

מכלוף מיקי זוהר: עבודה קשה משתלמת.

יואל חסון: - - שבאמת תרמה לציבור הישראלי ולמדינת ישראל.

יואל חסון: ואני שואל: למה לעשות הכל פרסונלי?

יואל חסון: נו אז מה אם קיבלת תפקיד חדש בוועדת הכנסת?

יואל חסון: אם הוועדה הזאת עכשיו, אתה אומר שהיא כל כך חשובה, אז למה לסגור אותה?

יואל חסון: לא כזה בקלות מקימים פה ועדות, למה לסגור אותה?

מכלוף מיקי זוהר: הסברתי שהשיקולים הם שיקולים של יו"ר הקואליציה, ואני באופן אוטומטי לא מתווכח עם החלטות קואליציוניות של יו"ר הקואליציה.

מכלוף מיקי זוהר: זו עבודה משותפת שלי אתו.

מכלוף מיקי זוהר: בנושאים קואליציוניים זה החלטות שלו, לא שלי, והוא ביקש את סגירתה ואני מביא את זה לאישור.

יואל חסון: אמרת את זה ואני בכל זאת מציע, וזאת המהות של הרביזיה: אני מציע בכל זאת אדוני, להציע לך הצעה לדחות את ההצבעה על הרביזיה כרגע לשבוע הבא.

יואל חסון: לתת זמן לקואליציה ולאופוזיציה - -

מכלוף מיקי זוהר: ראית דוד?

מכלוף מיקי זוהר: הם התנגדו להקים אותה, עכשיו הם מתנגדים לסגור אותה.

יואל חסון: לא, הסברתי לך אבל למה.

יואל חסון: למה אתה עושה את זה שלילי?

יואל חסון: אנחנו אומרים - -

לאה פדידה: קיבלת מחמאה, למה אתה הורס?

לאה פדידה: בחיאת יושב ראש הוועדה מכלוף מיקי זוהר, זו היתה מחמאה שזה לא פרסונלי, שעשית ועדה, אז אל תיקח את זה למקום שלילי.

יואל חסון: אתם גם באותה מידה, בעקבות הסגירה הזאת אתם לא פותחים את הוועדה הנוספת שהיה סיכום לגביה, שהיתה אמורה להינתן ליש עתיד.

יואל חסון: לכן, אני מציע לא להצביע על הרביזיה כעת אדוני, להצביע עליה בשבוע הבא.

יואל חסון: לדחות בשבוע - - אני רוצה להמשיך את דבריי:

יואל חסון: אני אומר בצורה ברורה – אני מאוד מאמין בזה שהוועדות בכנסת ישראל צריכות להיות סטטוטוריות וקבועות.

יואל חסון: זה קודם כל.

יואל חסון: בגלל זה כל ההמצאה הזאת שהיתה בקדנציה הזאת של הקואליציה על כל מיני המצאות של ועדות - אני לא אהבתי אותה גם כשהיא היתה לטובתנו וגם לרעתנו.

יואל חסון: אני לא אוהב את זה.

יואל חסון: אבל כשהקמתם את הוועדה הזאת, ובאמת כפי שאני גם קיבלתי דיווח מחברת הכנסת פדידה שהיתה מאוד פעילה בוועדה וגם מה שאתה הקראת, היו שם באמת המון נושאים שעלו על סדר היום מאוד מאוד חשובים, שאם אתה רוצה לקבע היסטורית את ההגדרה שהדבר הזה מונה בגללך ונסגר בגללך – זאת אומרת, שבהתחלה זאת היתה ועדה פרסונלית לחלוטין בלי קשר לצורך, בעצם הביטול שלך עכשיו אתה מוכיח את זה.

יואל חסון: אתה מוכיח את זה שזה היה פרסונלי, אתה מוכיח שזה היה רק לטובת טובתך כמינוי - -

מכלוף מיקי זוהר: אגב, אני לא הכחשתי את זה אף פעם.

יואל חסון: - - אז אני אומר שחבל לך על ההיסטוריה שלך, על התדמית שלך.

מכלוף מיקי זוהר: למה?

מכלוף מיקי זוהר: התדמית שלי דווקא צריכה להיות טובה בהתאם להישגים של הוועדה הזאת.

יואל חסון: לא, אם אתה עכשיו, בגלל שאתה עכשיו קיבלת מינוי אתם סוגרים ועדה בגלל שאתם עכשיו מוכיחים כאילו שזה היה עבורך, זה בסוף פוגע גם בך, אדוני היושב ראש.

יואל חסון: אני אומר באמת, הלכתי וקראתי גם בזמן שלא היית כאן נכנסתי לאתר, ראיתי קצת פרוטוקולים, ראיתי דברים שאתם מדברים עליהם, ראיתי נושאים שאתם עוסקים בהם.

יואל חסון: ראיתי את הפעילות של חברי הכנסת.

יואל חסון: היה מרפאות פרקינסון בפריפריה ועוד - -

מכלוף מיקי זוהר: זה של פדידה, היא גם תנהל את הדיון.

לאה פדידה: אני מנהלת את הוועדה הזאת.

מכלוף מיקי זוהר: מפרגן לך.

יואל חסון: אז אני אומר דבר מאוד פשוט: בוא לא נקבע את העניין הזה כאילו שזו היתה ועדה פרסונלית כי ההקמה שלה ועכשיו הביטול שלה, אם ייעשה בדרך הזאת, זו הוכחה שזה פרסונלי.

מכלוף מיקי זוהר: טוב.

מכלוף מיקי זוהר: גם חברת הכנסת פדידה רוצה, אני אאפשר לה.

יואל חסון: אני אסיים ואומר עוד משפט: אני אומר אדוני, שבאמת כדאי מאוד להגיע למצב שהחלטות כאלה נקבל ענייניות ולא פרסונליות.

מכלוף מיקי זוהר: אוקי.

מכלוף מיקי זוהר: חברת הכנסת פדידה, בבקשה.

מכלוף מיקי זוהר: לפני שאת מדברת אני רוצה לומר משהו: כמו שאמרתי לחברי, חבר הכנסת חסון, ההחלטה פה לא על דעתי.

מכלוף מיקי זוהר: אני חושב שזו ועדה שצריכה להמשיך ולהתקיים.

מכלוף מיקי זוהר: אני חושב שהוועדה הזאת, יש לה יתרונות רבים והיא יכולה גם לעשות שינויים משמעותיים בחברה הישראלית וגם להביא להישגים, כפי שהיא הביאה.

מכלוף מיקי זוהר: אפילו להישגים גדולים יותר מאשר אני הצלחתי להביא במסגרת הוועדה.

מכלוף מיקי זוהר: העניין הוא שהשיקול פה, כפי שציינתי, הוא שיקול קואליציוני.

מכלוף מיקי זוהר: ולכן, בעניין הזה דעתי חשובה אבל לא קובעת.

מכלוף מיקי זוהר: מי שקובע זה יו"ר הקואליציה ולכן כמו שהצעת, אחרי שנסיים את ההצבעה הזאת אני מציע שתדבר עם יו"ר הקואליציה אולי יחד עם דוד ביטן שיוכל לסייע בגישור על הפערים, ותנסו להגיע להבנות.

מכלוף מיקי זוהר: אם זה מקובל עליכם להמשיך, אני אשמח לאשר את זה אבל זה לא תלוי בי, זה תלוי ביו"ר הקואליציה.

דוד ביטן: אם אתה מצביע על הרביזיה אז אין ועדה.

מכלוף מיקי זוהר: לא, אני יודע.

לאה פדידה: אנחנו נצביע על דחיית ההצבעה.

מכלוף מיקי זוהר: אנחנו, יש לנו עד 11:00 ואני מאמין שנספיק להצביע.

מכלוף מיקי זוהר: לאה תדברי.

לאה פדידה: אז אני רוצה להגיד ככה: יש יתרון, ומי שלא מכיר את ההיסטוריה – אני הגעתי לוועדה לאחר שביקשתי להיות בוועדה לצדק חלוקתי כך שהעניין הזה פרסונלי או לא פרסונלי - -

מכלוף מיקי זוהר: אבל את יודעת שהמחנה הציוני התנגד להקמת הוועדה.

לאה פדידה: עזוב אותך.

לאה פדידה: מיקי, יש יתרון בזה שמישהי שלא הכירה את ההיסטוריה והגיעה לכנסת ודרשה - -

טלי פלוסקוב: היא לא ידעה - - -

לאה פדידה: אני לא ידעתי את ההיסטוריה, וכשנתבקשתי לבחור ועדה בחרתי להיות בוועדה הזאת כי בוועדה הזאת נשמעים קולות, צבעים וריחות של אנשים שלא עולים בוועדות אחרות.

לאה פדידה: היו שם נושאים של החצר האחורית של המדינה.

לאה פדידה: ואתם, הליכוד, שמייצג את הפריפריה, מייצג את הקול הדומם הזה, אתם הולכים וסוגרים קול לפרלמנט שמגיעים אנשים שם שכואב להם ודנים על הדברים האלה.

לאה פדידה: וגם אם זה לא סטטוטורי, הצלחת והצלחנו להעלות את זה לסדר היום הציבורי.

לאה פדידה: הצלחנו להשמיע את זה.

לאה פדידה: הנושא הגדול ביותר שרץ גם עכשיו זה הנושא של הפערים הענקיים בבריאות בין צפון למרכז.

לאה פדידה: הנושא של הבריאות לא יכול להימשך ככה.

לאה פדידה: לכן אני אומרת שצריך להגיד: חבר'ה, יש דברים שאין קואליציה ואופוזיציה.

לאה פדידה: אני בטוחה שהקואליציה והאופוזיציה, חשוב להם מאוד מאוד השוויון בין פריפריה למרכז.

לאה פדידה: חשוב להם מאוד הכלים האלה שאנחנו עושים.

לאה פדידה: אני גם רוצה להגיד, גם באופן אישי, על הניהול ביד רמה שלך.

מכלוף מיקי זוהר: תודה.

לאה פדידה: - - בטח נגיד את הדברים על הפתיחות, על החשיבות של הדברים האלה ובאמת, אני רוצה להגיד לכם שהדברים האלה - -

מכלוף מיקי זוהר: גברתי, אני אפשרתי לך לדבר מאחר והיית דומיננטית בוועדה הזאת, באמת היה ראוי שגם תעשי את המאבק הפרלמנטרי כדי למנוע את סגירתה ולכן גם אפשרתי לדבר.

מכלוף מיקי זוהר: מכאן אני רוצה לעבור להצבעה - -

יואל חסון: אדוני, אני רוצה התייעצות סיעתית.

מכלוף מיקי זוהר: איזה תרגיל פרלמנטרי מבריק, חבר הכנסת יואל חסון.

מכלוף מיקי זוהר: חמש דקות, זה אומר שלא אוכל להצביע על הרביזיה.

מכלוף מיקי זוהר: כמה אתם צריכים?

יואל חסון: לפני ההתייעצות אני אסביר משהו - -

מכלוף מיקי זוהר: מה התקנון אומר?

מכלוף מיקי זוהר: נבדוק בתקנון בינתיים.

יואל חסון: אני אסביר משהו, אדוני:

יואל חסון: אנחנו בסוגיות חברתיות של צדק חלוקתי וחברתי, הנושא הזה בסיעת המחנה הציוני בוער.

יואל חסון: זה בוער בנו.

יואל חסון: אנחנו מאמינים בנושאים האלה, זה הדגל אולי המרכזי של סיעת המחנה הציוני.

יואל חסון: חברת הכנסת פדידה הציגה פה באמת את העשייה שלה בוועדה.

יואל חסון: אני רוצה הזדמנות לעשות כאן התייעצות סיעתית עמוקה, משמעותית, רצינית, כדי להבין איך אנחנו, הסיעה, אמורים לעשות הכל שהוועדה תישאר, ואם היא לא תישאר לראות איך אנחנו מוצאים מקום אחר להביא לידי ביטוי את הנושאים שחשובים לנו.

יואל חסון: וזה נושא שאתה מבין שאנחנו צריכים - -

מכלוף מיקי זוהר: חמש דקות לפחות?

יואל חסון: כן.

מכלוף מיקי זוהר: טוב.

מכלוף מיקי זוהר: הישיבה נעולה.

מכלוף מיקי זוהר: תודה רבה.